ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
சமூக மீள்திறன் வள மையங்கள் மூலம் நிலையான எதிர்காலத்திற்காக சர்வதேச ஒத்துழைப்பை ஏற்படுத்துவதற்கான திட்டங்களை விவாதிக்கும் நிகழ்வு
ஐக்கிய நாடுகள் சபையின் சர்வதேச எஸ்டிஐ மன்றம் 2023 என்ற நிகழ்வில் உரையாற்றிய மத்திய அறிவியல் மற்றும் தொழில்நுட்பத் துறையின்  செயலாளர், இந்தியாவில் கொரோனாவுக்குப் பிந்தைய பொருளாதார வளர்ச்சிக்காக அறிவியல் மற்றும் தொழில்நுட்பத்தைப் பகிர்ந்துகொள்வதற்கான வழிமுறையை உருவாக்குவதன் முக்கியத்துவத்தை எடுத்துரைத்தார்.
ஹைட்ரஜன் அடிப்படையிலான ஆற்றல், புதிய நிலையான ஆற்றல் அமைப்புகள் மற்றும் உணவுப் பாதுகாப்பு சிக்கல்களைத் தீர்ப்பதற்கான வழிகள் குறித்த அறிவைப் பகிர வேண்டியதன் அவசியத்தை வலியுறுத்திய டாக்டர். சந்திரசேகர், செயற்கை நுண்ணறிவு மற்றும் பிற புதிய தொழில்நுட்பங்களைப் பயன்படுத்தி, காலநிலை மாற்றம், தொற்றுநோய்கள் மற்றும் பிற அறியப்படாத நோய்கள் போன்ற சவால்களை எதிர்கொள்ளும் வகையிலான பூமியை உருவாக்க வேண்டுமெனக் குறிப்பிட்டார்.
இது போன்ற நிலையற்ற சூழல் மனித குலத்திற்கு புதிதல்ல என்றும், பல சமூகங்கள் இந்த உண்மைகளை ஏற்றுக்கொண்டு அவற்றை சமாளிக்க புத்திசாலித்தனமான வழிகளைக் கண்டறிந்துள்ளன என்றும் டாக்டர் சந்திரசேகர் சுட்டிக்காட்டினார்.
“அறிவியல், தொழில்நுட்பம் மற்றும் புதுமை போன்றவை சமூக மீள்திறனை உருவாக்குவதில் முக்கிய பங்கு வகிக்கின்றன. புதிய சந்தைக்குத் தயாராகும் தொழில்நுட்பங்கள் பொருளாதாரம், சமூகம் மற்றும் சுற்றுச்சூழல் மீள்திறனை அதிகரிப்பதற்கான புதுமையான வாய்ப்புகளை உருவாக்குகின்றன. கொரோனா தொற்றுநோய் உச்சத்தில் இருந்த போது, தொற்றுநோய் மற்றும் தொற்றுநோய்க்குப் பிந்தைய சமூக - பொருளாதார மேம்பாட்டுக்காக சமூக அறிவியல் தொழில்நுட்பம் மற்றும் கண்டுபிடிப்பு  திறன்களை வளர்ப்பதற்காக சமூக மீள்திறன் வள மையங்களை  நிறுவுவதற்கான முயற்சி தொடங்கப்பட்டது” என்றார்.
சமூக மீள்திறன் வள மையங்கள் மூலம் சமூகங்கள் நிலையான எதிர்காலத்திற்கான வழிகளைத் தேர்வு செய்வதோடு, நிச்சயமற்ற நிலையை சமாளிக்க முடியுமெனவும்,
அவை இருதரப்பு மற்றும் பலதரப்பு கூட்டாண்மைகளை எளிதாக்கும் எனவும் யுஎன்டிபி இந்தியப் பிரதிநிதி திருமதி ஷோகோ நோடா கூறினார்.
இந்தியாவிற்கும் உலகிற்கும் இடையிலான எதிர்கால ஒத்துழைப்பிற்கான திட்டங்கள் குறித்து நாள் முழுவதும் நடைபெற்ற இந்த நிகழ்ச்சியில், சமூக அடிப்படையிலான தொழில்நுட்ப தீர்வுகள் மற்றும் அறிவியல் கருவிகளை தரம் உயர்த்த சர்வதேச ஆராய்ச்சித் தளங்களை மேம்படுத்துவது குறித்தும் விவாதிக்கப்பட்டது.
அறிவியல் மற்றும் தொழில்நுட்பத்துறை
தூய்மை எரிசக்திக்கான புதிய கண்டுபிடிப்புகளை அதிகரித்து, எதிர்காலத்தில் கார்பன் வெளியீடுகளைக் குறைப்பதில் இந்தியா உறுதி: மத்திய அமைச்சர் டாக்டர் ஜிதேந்திர சிங்
தூய்மை எரிசக்திக்கான புதிய கண்டுபிடிப்புகளை அதிகரித்து, எதிர்காலத்தில் கார்பன் வெளியீடுகளைக் குறைப்பதில் இந்தியாவின் உறுதிப்பாட்டை மத்திய அமைச்சர் டாக்டர் ஜிதேந்திர சிங் மீண்டும் வலியுறுத்தியுள்ளார்.
அமெரிக்காவின் பென்சில்வேனியாவில் உள்ள பிட்ஸ்பர்கில் நடைபெறும் “உலகளாவிய தூய்மை எரிசக்தி செயல் மன்றம் 2022” இல், தூய்மை எரிசக்தி அமைச்சகங்கள் மற்றும் புத்தாக்க இயக்கத்தின் அமைச்சகங்கள் அளவிலான குழு கூட்டத்தில் உரையாற்றிய மத்திய அறிவியல் மற்றும் தொழில்நுட்பம், புவி அறிவியல் , பிரதமர் அலுவலகம், பணியாளர், பொதுமக்கள் குறைதீர்வு, ஓய்வூதியம், அணுசக்தி மற்றும் விண்வெளி துறை இணையமைச்சர் டாக்டர் ஜிதேந்திர சிங், தூய்மையான எரிசக்தியில் புதிய கண்டுபிடிப்புகளையும் திட்டங்களையும் அறிமுகப்படுத்தி நாட்டின் அபரிமிதமான எரிசக்தி தேவையை பூர்த்தி செய்ய பிரதமர் திரு நரேந்திர மோடி தலைமையிலான அரசு தீவிரமாக இருப்பதாகக் கூறினார்.
2030-ஆம் ஆண்டிற்குள் புதைப்படிவம் அல்லாத ஆதாரங்களில் இருந்து 500 ஜிகா வாட் திறன் கொண்ட மின்சாரத்தை உற்பத்தி செய்யவும், தற்போதிலிருந்து 2030-ஆம் ஆண்டிற்குள் ஒரு பில்லியன் டன் அளவில் வெளியீடுகளைக் குறைக்கவும் இந்தியா உறுதி பூண்டிருப்பதாக அவர் தெரிவித்தார்.
புதிய மற்றும் புதுப்பிக்கத்தக்க எரிசக்தி அமைச்சகம் மற்றும் அறிவியல், தொழில்நுட்ப அமைச்சகத்தின் இந்தியாவின் உயர்நிலை கூட்டு அமைச்சகக் குழுவை வழி நடத்தும் அமைச்சர், தூய்மையான எரிசக்திக்கான மாற்று முறைகள், உற்பத்தி திறனை அதிகரித்தல், எரிசக்தி பயன்பாட்டை முறைப்படுத்துதல் மற்றும் உற்பத்தியுடன் கூடிய ஊக்குவிப்பு திட்டங்கள் உள்ளிட்ட ஹைட்ரஜனுக்கான கொள்கை முதலிய உத்திகளை இந்தியா பின்பற்றுவதாக 30 நாடுகளைச் சேர்ந்த எரிசக்தி மற்றும் சுற்றுச்சூழல் அமைச்சர்கள் முன்னிலையில் டாக்டர் ஜிதேந்திர சிங் கூறினார்.
2025-ஆம் ஆண்டிற்குள் 150 பில்லியன் அமெரிக்க டாலரை நோக்கி செல்லும் உயிரி அடிப்படையிலான பொருளாதாரத்திற்கான திட்டத்தையும், உத்தியையும் இந்தியா உருவாக்கியுள்ளதாக அவர் குறிப்பிட்டார். புத்தாக்க இயக்கம் 2.0 இன் கீழ், தூய்மையான எரிசக்தி கண்டுபிடிப்புகளுக்கான நிதி உதவியை பொது-தனியார் கூட்டுமுயற்சியின் மூலம் இந்திய அரசு உறுதி செய்வதாக டாக்டர் ஜிதேந்திர சிங் கூறினார்.
2023- ஆம் ஆண்டில் ஜி-20 மாநாட்டிற்கு இந்தியா தலைமை தாங்குவதோடு, தூய்மை எரிசக்தி அமைச்சகங்கள் மற்றும் புத்தாக்க இயக்கத்தின் அமைச்சகங்கள் கூட்டத்தையும் இந்தியா நடத்தும் என்று அவர் அறிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1861911
வெளியுறவுத்துறை அமைச்சகம்
உத்தரப் பிரதேச மாநிலம் வாரணாசியில் 2023 ஜூன் 11 முதல் 13 வரை நடைபெறும் ஜி 20 மேம்பாட்டு அமைச்சர்கள் கூட்டத்திற்கு வெளியுறவு அமைச்சர் டாக்டர். எஸ். ஜெய்சங்கர் தலைமை தாங்குகிறார்
உத்தரப்பிரதேச மாநிலம் வாரணாசியில் 2023,ஜூன் 11 முதல் 13 வரை நடைபெறவுள்ள ஜி20 மேம்பாட்டு அமைச்சர்கள் கூட்டத்திற்கு வெளியுறவு அமைச்சர் டாக்டர் எஸ். ஜெய்சங்கர் தலைமை தாங்குவார். ஜி20 இந்திய தலைமைத்துவத்தின் கீழ், கூட்டத்தின் தொடக்கத்தில் பிரதமர் திரு நரேந்திர மோடி சிறப்பு காணொலி காட்சி மூலம் உரை நிகழ்த்துவார்.
பொருளாதார மந்தநிலை, கடன் அழுத்தம், பருவநிலை மாற்றத்தின் தாக்கங்கள், மாசு மற்றும் பல்லுயிர் பெருக்க இழப்பு, அதிகரித்துவரும் வறுமை, சமத்துவமின்மை, உணவு மற்றும் எரிசக்தி பாதுகாப்பின்மை, வாழ்க்கைச் செலவு நெருக்கடி, உலகளாவிய விநியோகத் தொடரில் இடையூறுகள், புவி-அரசியல் மோதல்கள், பதற்றங்கள் ஆகியவற்றால் மோசமாகியுள்ள வளர்ச்சி சவால்களுக்கு இடையே வாரணாசியில் அமைச்சர்கள் அளவிலான மேம்பாட்டுக் கூட்டம் நடைபெறுகிறது.
வளரும் நாடுகளின் முன்னேற்றத்தைத் தடுக்கின்ற அதிக செலவுபிடிக்கும் வர்த்தகப் பரிமாற்றங்களைத் தவிர்த்து, வளர்ச்சி, சுற்றுச்சூழல் மற்றும் பருவநிலை நிகழ்ச்சி நிரல்களுக்கு இடையே, நீடிக்கவல்ல வளர்ச்சி இலக்குகளின் சாதனைகளை விரைவுபடுத்துவதற்கான நடவடிக்கைகளைக் கூட்டாக ஒப்புக்கொள்வதற்கு ஜி20 மேம்பாட்டு அமைச்சர்கள் கூட்டம் ஒரு வாய்ப்பாக அமையும்.
வாரணாசி கூட்டத்தில் எடுக்கப்படும் முடிவுகள் செப்டம்பர் மாதம் நியூயார்க்கில் நடைபெறும் ஐக்கிய நாடுகளின் நீடிக்கவல்ல வளர்ச்சி இலக்குககள் உச்சி மாநாட்டிற்குப் பங்களிப்பு செய்யும். மேம்பாட்டுக் கூட்டத்திற்கு முன்னதாக நான்காவது மற்றும் இறுதி மேம்பாட்டுப் பணிக்குழுக் கூட்டம் தில்லியில் ஜூன் 6 முதல் 9 வரை நடைபெற்றது.
கூட்டத்தில் மொத்தம் 200 பிரதிநிதிகள் கலந்து கொள்வார்கள் என்று எதிர்பார்க்கப்படுகிறது. உலகின் மிகப் பழமையான நகரங்களில் ஒன்றான வாரணாசியின் வளமான கலாச்சாரம் மற்றும் பாரம்பரியங்கள் பற்றிய ஒரு பார்வையைப் பிரதிநிதிகளுக்கு வழங்குவதற்காக கலாச்சார நிகழ்ச்சிகள், கண்காட்சிகள் மற்றும் சுற்றுலாப் பயணங்களுக்கு ஏற்பாடுகள் செய்யப்பட்டுள்ளன.
நிதி அமைச்சகம்
அந்நிய செலாவணி பரிமாற்ற விகித அறிவிக்கை எண்.69/2020 – தீர்வைகள்  வெளியீடு
அந்நிய செலாவணி பரிமாற்ற விகித அறிவிக்கை எண்.69/2020 – தீர்வைகள் -ஐ மத்திய மறைமுகவரிகள் மற்றும் தீர்வைகள் வாரியம் வெளியிட்டுள்ளது. 2020 ஜூலை 16 தேதியிட்ட அறிவிக்கை எண் 59/2020-தீர்வைகள் -க்கு மாற்றாக இது வெளியிடப்பட்டுள்ளது. விரிவான தகவல்களுக்கு : https://pib.gov.in/PressReleasePage.aspx?PRID=1643840
பிரதமர் அலுவலகம்
புதுதில்லியில் உள்ள துவார்காவில் இந்திய சர்வதேச மாநாடு மற்றும் கண்காட்சி மையத்திற்கான அடிக்கல்லை இன்று பிரதமர் திரு. நரேந்திர மோடி நாட்டினார்.
புதுதில்லியில் உள்ள துவார்காவில் இந்திய சர்வதேச கண்காட்சி மற்றும் மாநாட்டு மையத்திற்கான அடிக்கல்லை இன்று பிரதமர் திரு. நரேந்திர மோடி நாட்டினார்.
நிகழ்ச்சியில் பேசிய பிரதமர், இந்த மையம் இந்தியாவின் பொருளாதார வளர்ச்சி, உயர்ந்த கலாச்சாரம் மற்றும் பாரம்பரியம், சுற்றுச்சூழலை பாதுகாப்பது தொடர்பான நமது மனநிலை போன்றவற்றை பிரதிபலிப்பதாக அமையும் என்று கூறினார். உலகத் தரத்திலான கட்டமைப்பு மற்றும் எளிதாக வர்த்தகம் மேற்கொள்வதற்கு முக்கியத்துவம் அளிக்கும் மத்திய அரசின் நோக்கத்தின் ஒரு பகுதியாக இது இருக்கும் என்று பிரதமர் குறிப்பிட்டார்.
நாட்டின் மேம்பாட்டிற்கு முன்னெப்போதும் இல்லாத வகையில் அரசு மேற்கொண்டு வரும் பல திட்டங்களை பிரதமர் நினைவுகூர்ந்தார். நாட்டில் அமைக்கப்பட்டுள்ள நீண்ட சுரங்கப்பாதை, நீண்ட இயற்கை எரிவாயு குழாய் பதிப்பு, மிகப்பெரிய செல்பேசி தயாரிப்பு தொழிற்சாலை, ஒவ்வொரு வீட்டிற்கும் மின்சாரம் உள்ளிட்ட பல திட்டங்களை பிரதமர் சுட்டிக்காட்டினார். இவை திறன் மேம்பாடு, செயல்பாடு மற்றும் விரைந்த புதிய இந்தியாவை பறைசாற்றுவதாக அமைகிறது என்று பிரதமர் குறிப்பிட்டார்.
உலகில் பல நாடுகள் மாநாடுகள் நடத்துவதற்கு விரிவான வசதிகளை ஏற்படுத்தி உள்ளன என்று குறிப்பிட்ட பிரதமர், இந்த விஷயம் இந்தியாவில் சிந்திக்கப்படாமல் இருந்தது, தற்போது இந்த நிலை மாறுகிறது என்று தெரிவித்தார்.
நாடு வலுவான நிறுவன மற்றும் நிர்வாக திறனோடு முன்னேறி வருகிறது என்று குறிப்பிட்ட பிரதமர், இது பல ஆண்டுகளாக எடுக்கப்பட்டுள்ள முயற்சிகளின் பலனாக வந்தது என்று தெரிவித்தார். இதற்கு உரிய நேரத்தில் சரியான முடிவுகளை எடுப்பது மற்றும் காலதாமதமின்றி அதை நிறைவேற்றுவது மிகவும் முக்கியம் என்று குறிப்பிட்டார்.
இதற்கு உதாரணமாக அண்மையில் பொதுத்துறை வங்கிகளை இணைப்பதற்கு எடுக்கப்பட்ட முடிவினை பிரதமர் சுட்டிக்காட்டினார். இந்த விவகாரம் சுமார் 25 ஆண்டுகளாக யோசிக்கப்பட்டு வந்தது, ஆனால் செயல்படுத்தப்படவில்லை. தேசிய நலன் கருதி கடுமையான முடிவுகளை எடுப்பதில் இருந்து இந்த அரசு விலகி நிற்காது என்று பிரதமர் உறுதிபட கூறினார். நாட்டு நலனை முதன்மையாக வைத்திருப்பதன் காரணமாகத்தான் கடந்த நான்காண்டுகளில் நாட்டில் ஒட்டுமொத்த வளர்ச்சி ஏற்பட்டுள்ளதாக அவர் தெரிவித்தார். மக்களின் நலனுக்காக கடுமையான முடிவுகளை எடுக்கும் இந்த செயல்பாடு தொடரும் என்று அவர் அறிவித்தார்.
சவால்கள் நிறைந்துள்ள போதும் நாட்டின் பொருளாதாரம் வலுவான நிலையில் உள்ளது என்று அவர் கூறினார். எளிமையாக தொழில்கள், வர்த்தகம் மேற்கொள்வது பற்றி குறிப்பிட்ட பிரதமர் திரு. நரேந்திர மோடி இந்த முயற்சிகளை மாவட்ட அளவிலும் மேற்கொள்வதற்கு மத்திய அரசு தற்போது நடவடிக்கைகளை எடுத்துவருகிறது என்றார்.
குடியரசுத் துணைத் தலைவர் செயலகம்
சுதந்திர தினத்தை முன்னிட்டு நாட்டு மக்களுக்கு குடியரசுத் துணைத் தலைவர் வாழ்த்து
குடியரசுத் துணைத் தலைவர் ஜக்தீப் தன்கர் மக்களுக்கு சுதந்திர தின வாழ்த்துகளைத் தெரிவித்துள்ளார்.
அவர் வெளியிட்டுள்ள செய்தி வருமாறு-
“76வது சுதந்திர தினத்தின் மகிழ்ச்சியான சந்தர்ப்பத்தில் நமது நாட்டு மக்களுக்கு எனது அன்பான நல்வாழ்த்துக்களை தெரிவித்துக் கொள்கிறேன்.
கடந்த எழுபத்தைந்து ஆண்டுகளில் ஏற்பட்டுள்ள அபரிமிதமான முன்னேற்றத்தை நாம் இன்று கொண்டாடும் போது, நமது சுதந்திரம் எவ்வளவு கடினமாகப் போராடி கிடைத்தது என்பதை மறந்துவிடக் கூடாது. ஒடுக்குமுறையான காலனித்துவ ஆட்சியில் இருந்து விடுதலை பெற்றுத்தந்த தியாகமும், வீரமும் மிக்க சுதந்திரப் போராட்ட வீரர்களை நினைவுகூர்ந்து அவர்களுக்கு அஞ்சலி செலுத்தும் ஒரு சந்தர்ப்பம் சுதந்திர தினம்.
இந்த நாள் நவீன இந்தியாவைக் கட்டியெழுப்புபவர்களுக்கு நமது நன்றியைத் தெரிவிக்கும் ஒரு சந்தர்ப்பமாகும், அவர்களின் கடின உழைப்பு மற்றும் அர்ப்பணிப்பு, நிலையான மற்றும் வலுவான குடியரசின் அடித்தளத்தை அமைத்தது. இன்று, இந்தியா அனைத்து மட்டத்திலும் வளர்ச்சியின் பாதையில் முன்னேறி, ஆற்றல் நிறைந்த நாடாக உள்ளது.
விடுதலையின் அமிர்தப்பெருவிழாவைக் கொண்டாடும் வேளையில், தேசபக்தி, தியாகம் மற்றும் சேவை ஆகிய நற்பண்புகளை இளைய தலைமுறையினருக்கு ஊக்குவிப்பதற்கு, நமது மாபெரும் புரட்சியாளர்கள் மற்றும் சுதந்திரப் போராட்ட வீரர்களின் எழுச்சியூட்டும் கதைகளை நினைவு கூர்ந்து மீண்டும் நன்றி சொல்ல வேண்டிய நேரம் இது.
இந்த சுதந்திர தினத்தன்று, அரசியலமைப்பு விழுமியங்களின் நாகரீக நெறிமுறைகளை நிலைநிறுத்துவதற்கான நமது உறுதிமொழியை புதுப்பித்து, அனைவரையும் உள்ளடக்கிய, முற்போக்கான மற்றும் வளமான இந்தியாவைக் கட்டமைக்க உறுதி மேற்கொள்வோம்.
இந்திய அரசின் முதன்மை அறிவியல் ஆலோசகரின் அலுவலகம்
பில் மற்றும் மெலிந்தா கேட்ஸ் அறக்கட்டளையின் துணைத் தலைவரும், அறங்காவலருமான பில்கேட்ஸ், பேராசிரியர் அஜய் சூட் உடன் சந்திப்பு
பில் மற்றும் மெலிந்தா கேட்ஸ் அறக்கட்டளையின் துணைத் தலைவரும், அறங்காவலருமான பில்கேட்ஸ், மத்திய அரசின் முதன்மை அறிவியல் ஆலோசகரான பேராசிரியர் அஜய் சூட் – ஐ சந்தித்து முன்னுரிமைகள் மற்றும் ஒருங்கிணைந்த செயல்பாடுகள் குறித்த ஆலோசனைகளை மேற்கொண்டார். மேலும் ஒரே சுகாதார இயக்கம், கழிவில் இருந்து வருவாய் ஈட்டும் திட்டம் போன்றவைகளில் மேற்கொள்ளப்படும் முன்னுரிமைகள் குறித்தும் விவாதிக்கப்பட்டது.
அறிவியல் மற்றும் தொழில்நுட்ப முன்முயற்சிகள் மீது செலுத்தப்படும் முக்கியத்துவத்திற்கு திரு கேட்ஸ் பாராட்டுகளைத் தெரிவித்துள்ளார். இது தவிர விலங்குகளுக்கு ஏற்படும் நோய்கள் குறித்து அறிந்துகொள்ள புதுமையான பரிசோதனை தொழில்நுட்பங்கள் நடவடிக்கைகளில் புத்தாக்கத்தின் அவசியத்தை அவர் வலியுறுத்தினார்.
சிறப்பு சேவைகள் மற்றும் கட்டுரைகள்
இரு மாதங்களுக்கு ஒருமுறை வெளியிடப்படும் நிதிக்கொள்கை அறிக்கையை வெளியிட்டார் இந்திய ரிசர்வ் வங்கி ஆளுநர்
ரெப்போ விகிதத்தை 6.25 சதவீதமாக அதிகரித்தது ஆர்பிஐ
இந்தியப் பொருளாதாரம் 2022-23-ல் 6.8 சதவீத வளர்ச்சி அடையும் : ஆர்பிஐ கணிப்பு
உலகின் 5-வது பெரிய பொருளாதார நாட்டின் மத்திய வங்கியான இந்திய ரிசர்வ் வங்கி ரெப்போ விகிதத்தை 35 காசுகள் அதிகரித்து 6.25 சதவீதமாக உயர்த்த முடிவு செய்துள்ளது. இதனையடுத்து நிலையான வைப்புத்தொகை வசதி விகிதம் 6 சதவீதமாக இருக்கும். வங்கிகளுக்கிடையிலான தினசரி வணிகத்தின் போது, சந்தையில் ஏற்படும் ஏற்ற இறக்கங்களை சரிசெய்வதற்காக அறிமுகப் படுத்தப்பட்ட மார்ஜினல் ஸ்டாண்டிங் ஃபெசிலிட்டி எனப்படும் எம்எஸ்எஃப் விகிதம் 6.50 சதவீதமாக இருக்கும்.
பணவீக்க விகிதத்தை ஓர் இலக்குக்குள் வைத்து வளர்ச்சியை ஊக்குவிக்க நிதிக்கொள்கைக்குழு இந்த முடிவுகளை எடுத்துள்ளதாக ஆர்பிஐ-ன் யூடியூப் சேனலில் ஆளுநர் டாக்டர் சக்திகாந்த தாஸ் இதனை தெரிவித்துள்ளார்.
நடப்பு நிதியாண்டில் பொருளாதாரம் 6.8 சதவீதமாக வளர்ச்சி அடையும் என கணிக்கப்பட்டுள்ளதாக ஆளுநர் தெரிவித்தார். ஜிடிபி வளர்ச்சி 7.1 சதவீதமாக இருக்கும் என மதிப்பிடப்பட்டுள்ளது. இந்த மாற்றங்களுக்கு பின்னர் இந்தியா உலகிலேயே மிக வேகமாக வளர்ச்சி அடையும் பெரிய பொருளாதாரங்களில் ஒன்றாக நீடிக்கும் என அவர் தெரிவித்தார்.
இந்த ஆண்டு அமெரிக்க டாலரின் மதிப்பு அதிகரித்ததால் இந்திய ரூபாய் உள்பட அனைத்து பெரிய நாடுகளின் நாணயங்களும் சரிவை சந்தித்ததாக அவர் கூறினார். இருப்பினும் இந்திய ரூபாய் மற்ற நாணயங்களை விட நிலைத்தன்மையுடன் இருப்பதாக அவர் கூறினார்.
நிதி அமைச்சகம்
வருமான வரி வலைதளத்தில் தகவல் பரிமாற்றத்திற்கான வலைப்பகுதியை நேரடி வரிகள் வாரியத்தின் தலைவர் தொடங்கி வைத்தார்
புதுதில்லி, நவம்பர் 22, 2019
வருமானவரி வலைதளத்தில் தகவல் பரிமாற்றத்திற்கான வலைப்பகுதியை நேரடி வரிகள் வாரியத்தின் தலைவர் திரு பி சி மோடி தில்லியில் இன்று  தொடங்கி வைத்தார்.
இந்த வலைப்பகுதி தகவல்கள் அனைத்தையும் ஒரு இடத்தில் தொகுத்து அவற்றை நிதி நிறுவனங்கள், துறை அதிகாரிகள், மற்றும் பொதுமக்கள் பயன்பாட்டிற்கென வழங்குகிறது.
பொதுவான அறிக்கை அளிக்கும் தரத்தின்படி தகவல்களை தானியங்கி பரிவர்த்தனையாக 2017 முதல் அளிக்க இந்தியா உறுதிபூண்டுள்ளது.
நேரடி வரிகள் வாரியம் வெளியிடும் கொள்கைக் குறிப்புகள், சுற்றறிக்கைகள், வழிகாட்டு நெறிமுறைகள், அறிவிக்கைகள், ஆகியவை இந்த வலைப்பகுதியில் இடம் பெற்றிருக்கும். இந்த வலைப்பகுதி உள்நாட்டு நிதி நிறுவனங்களுக்கு மட்டுமன்றி, வெளிநாட்டு வரி அதிகார அமைப்புகள், நிதிநிறுவனங்கள் ஆகியவனவும் இந்தியாவின் சட்டங்கள், விதிகள், நடைமுறைகள் குறித்து அறிந்து கொள்ள உதவும்.
தானியங்கி தகவல் பரிவர்த்தனை தரத்தை அமல்படுத்த உரிய உள்நாட்டு சட்டக் கட்டமைப்பு 2015-ல் உருவாக்கப்பட்டது. நிதி
நிறுவனங்களுக்கு அறிக்கை அளிக்க வேண்டிய கடமை குறித்து எடுத்துரைக்க நேரடி வரிகள் வாரியம் சம்பந்தப்பட்டவர்களுடன் ஆலோசனையை நடத்தி உள்ளது.
-----
(Visitor Counter : 109
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
புகழ்பெற்ற வங்கியாளர் திரு சுரேஷ் என். பட்டேல் ஊழல் கண்காணிப்பு ஆணையராக இன்று பதவியேற்றார்
ஊழல் கண்காணிப்பு ஆணையராக திரு.சுரேஷ் என். பட்டேல் இன்று பதவியேற்றார். தனிநபர் இடைவெளி விதிகளைப் பின்பற்றி, ஊழல் கண்காணிப்பு தலைமை ஆணையர் திரு. சஞ்சய் கோத்தாரி, காணொளி சுட்டி மூலம் அவருக்குப் பதவி பிரமாணம் செய்து வைத்தார். திரு.ஷரத்குமார், ஊழல் கண்காணிப்பு ஆணையர், செயலாளர் மற்றும் ஆணையத்தின் இதர மூத்த அதிகாரிகள் பதவி ஏற்பு விழாவில் கலந்து கொண்டனர்.
வங்கித் துறையில் முப்பது ஆண்டுகளுக்கும் மேலான அனுபவம் பெற்றவர் திரு. பட்டேல். ஆந்திரா வங்கியின் நிர்வாக இயக்குநர் மற்றும் தலைமைச் செயல் அதிகாரி, ஓரியண்டல் பாங்க் ஆப் காமர்ஸின் செயல் இயக்குநர் ஆகிய பதவிகளை வகித்தவர். இந்திய வங்கிகள் சங்கத்தின் நிர்வாகக் குழு உறுப்பினராகவும்; ஊரக வளர்ச்சிக்கான வங்கியாளர்கள் நிறுவனம், நபார்டு உறுப்பினராகவும்; மாநில அளவிலான வங்கியாளர்கள் குழு, ஆந்திரப்பிரதேசப்பகுதி தலைவராகவும்; ஊரக மற்றும் தொழில் முனைவோர் வளர்ச்சிக்கான வங்கியாளர்கள் நிறுவனத்தின் தலைவராகவும் இருந்துள்ளார்.
 நிரந்தர அழைப்பாளராகவும், வங்கிகள் மற்றும் நிதி மோசடிகள் ஆலோசனைக் குழுவின்  உறுப்பினராகவும் இருந்துள்ள இவர், தற்போது ஊழல் கண்காணிப்பு ஆணையராக நியமிக்கப்பட்டுள்ளார்.
கப்பல் போக்குவரத்து அமைச்சகம்
2019 ஆம் ஆண்டு ஈராக்கில் செயல்படும் சபாகார் துறைமுகத்தை இந்தியா செயல்பாட்டுக்கு கொண்டு வர முயற்சிக்கிறது– நிதின் கட்கரி கூறினார்
2019 ஆம் ஆணடுக்குள் ஈரானில் செயல்படும் சபாகார் துறைமுகத்தை இந்தியா செயல்பாட்டுக்கு கொண்டு வர முயற்சி செய்யும் என்று மத்திய நீர்வள ஆணையம் அமைசர், நதி மேம்பாட்டு, கங்கை மறுசிரமைப்பு, சாலை போக்குவரத்து மற்றும் நெடுஞ்சாலைகள் மற்றும் கப்பல் போக்குவரத்து துறை அமைசர் திரு நிதின் கட்கரி நேற்று துஷான்பேயில் தெரிவித்தார். சுவாமி விவேகனந்தா கலாச்சார மையத்தின் துவக்க விழாவில் துஷான்பேயில் உள்ள இந்திய தூதரகத்தில் இந்திய சமூகத்தை பற்றி உரையாற்றினார். மேலும் அவர் சபாகார் துறைமுகத்தை திறந்து வைப்பது சுதந்திர நாடுகளின் பொதுநலத்தை மேலும் வலுபடுத்தம் என்று அவர் கூறினார்.
கடந்த நான்கு ஆண்டுகளில் தேசிய கல்வி கழகத்தில் அரசு மேற்கொண்ட தொடக்கங்களையும், முயற்சிகளையும் பற்றி திரு நிதின் கட்கரி கூறினார். அவர் உள்கட்டமைப்புத் துறையின் மிகப்பெரிய பணியைப் பற்றியும், தேசிய நெடுஞ்சாலைகள் நாள் ஒன்றுக்கு 28 கிலோ மீட்டர் அளவில் முன் எப்போதும் இல்லாத வேகத்தில் கட்டப்பட்டுவருகிறது என்று அமைச்சர் கூறினார். பிரதமர் திரு நரேந்திரமோடியின் தலைமையிலான ஊழல் இல்லாத, வெளிப்படையான மற்றும் உறுதியான அரசாங்கத்தின் கீழ் நாடு மிக வேகமாக வளர்ச்சி அடைந்து வருகிறது என்று அமைச்சர் கூறினார். இந்தியாவின் கவுரவம் மற்றும் மரியாதை கடந்த 4 ஆண்டுகளில் உலகம் முழுவதும் வளர்ந்துள்ளது என்றும், வணிகம், தூய்மை மற்றும் பல அம்சங்களில் உலகளவில் இந்தியாவின் தரவரிசை உயர்ந்துள்ளது என்று அமைச்சர் கூறினார்.
(Visitor Counter : 164
குடியரசுத் துணைத் தலைவர் செயலகம்
நமது நாட்டின் விரைவான வளர்ச்சிக்கு எல்லைகளுக்கு உள்ளேயும், வெளியேயும் அமைதி நிலவுவது மிக முக்கியமானது: குடியரசுத் துணைத் தலைவர்
நமது நாட்டின் விரைவான வளர்ச்சிக்கு எல்லைகளுக்கு உள்ளேயும், வெளியேயும் அமைதி நிலவுவது மிக முக்கியமானது என்று குடியரசுத் துணைத் தலைவர் திரு. எம். வெங்கையா நாயுடு தெரிவித்துள்ளார். அருணாசலப்பிரதேசம் இட்டாநகரில் மறுசீரமைப்பு மற்றும் நகர்ப்புற மாற்றம்  திட்டத்தின் கீழ் இட்டாநகர் மக்களின் பயன்பாட்டிற்காக கழிவு நீர்த் தொட்டி நிர்வாக முறை மற்றும் வெள்ள நீர் வடிகால் அமைப்புக்கான அடிக்கல் நாட்டிய பின் அங்கு கூடியிருந்தோரிடையே அவர் இன்று  உரையாற்றினார்.
நம்பிக்கை மற்றும் நல்லெண்ணச் சூழலில் கருத்து வேறுபாடுகளுக்கு பேச்சுவார்த்தை மூலம் தீர்வு காண்பதில் இந்தியா நம்பிக்கை கொண்டுள்ளது என்று குறிப்பிட்ட குடியரசுத் துணைத் தலைவர், நோக்கம் நல்லதாக இருந்தால் தீர்வு காண முடியாத பிரச்சனையே இல்லை என்றார்.
மேலும் விவரங்களுக்கு www.pib.nic.in என்ற வலைதளத்தைக் காணலாம்.
(Visitor Counter : 50
பெட்ரோலியம் மற்றம் இயற்கை எரிவாயு அமைச்சகம்
ஜி20 எரிசக்தி அமைச்சர்களின் கூடுதல் அமர்வு
ஜி20 எரிசக்தி அமைச்சர்களின் கூடுதல் காணொளிக் கூட்டத்தில் பெட்ரோலியம், இயற்கை எரிவாயு மற்றும் எஃகு அமைச்சர் திரு. தர்மேந்திர பிரதான் 10 ஏப்ரல் 2020 அன்று பங்கேற்றார். ஜி20க்கு தலைமை ஏற்றிருக்கும் சவுதி அரேபியாவால் கூட்டப்பட்ட இந்தக் கூட்டத்திற்கு, சவுதி அரேபிய எரிசக்தி அமைச்சர், இளவரசர் அப்துல் அஜீஸ் தலைமை தாங்கினார். ஜி20 நாடுகள் மற்றும் விருந்தினர் நாடுகளின் எரிசக்தி அமைச்சர்கள், பெட்ரோலியப் பொருள்கள் ஏற்றுமதி நாடுகளின் கூட்டமைப்பு , சர்வதேச எரிசக்தி முகமை  மற்றும் சர்வதேச எரிசக்தி மன்றம் International Energy Forum - IEF போன்ற சர்வதேச அமைப்புக்களின் தலைவர்கள் இந்தக் கூட்டத்தில் பங்கேற்றனர்.
கொவிட்-19 பெரும் தொற்றால் ஏற்பட்டிருக்கும் தேவை குறைவால் சந்தைகள் பாதிக்கப்பட்டிருப்பதால், அவற்றின் நிலையான தன்மையை உறுதி செய்தலுக்கான வழிகள் மற்றும் தற்போதைய கூடுதல் தயாரிப்பு சார்ந்த விஷயங்கள் குறித்து ஜி20 எரிசக்தி அமைச்சர்கள் கவனம் செலுத்தினர்.
கூட்டத்தில் பேசிய திரு. பிரதான், 'சவாலான சிக்கல்களை, குறிப்பாக பாதிக்கப்படக் கூடியவர்களுக்கான பிரச்சினைகளை வெற்றிகொள்ள மனிதம் சார்ந்த அணுகுமுறையை ஜி20 நாடுகள் கடைபிடிக்க வேண்டும்' என்னும் பிரதமர் திரு. நரேந்திர மோடியின் அறைகூவலை மீண்டும் வலியுறுத்தினார்.
இந்த வகையில், மாண்புமிகு பிரதமரின் முடிவான, 23 பில்லியன் டாலர்கள் நிவாரணத் தொகுப்பின் ஒரு பகுதியாக 80.3 மில்லியன் ஏழைக் குடும்பங்களுக்கு இலவச சமையல் எரிவாயு உருளைகளை வழங்கும் உஜ்வாலா திட்டத்தை சுட்டிக்காட்டினார். இந்தியா என்றும் உலக எரிசக்தித் தேவை மையமாக விளங்கும் என்று அவர் வலியுறுத்தினார். நமது மூலோபாய பெட்ரோலிய இருப்புக்களை நிரப்புவதற்கான இந்திய அரசின் முயற்சிகளையும் அவர் சுட்டிக்காட்டினார்.
நித்தி ஆயோக்
அடல் புதிய இந்தியா சவால் திட்டத்தில் பங்கேற்க நித்தி ஆயோக் விண்ணப்பங்களை வரவேற்கிறது.
தேர்ந்தெடுக்கப்படும் நல்ல கருத்துக்களுக்கு ஒரு கோடி ரூபாய் வரை நிதியுதவி, வழிகாட்டுதல் வழங்கப்படும்.
5 துறைகளின் பங்கேற்புடன் செயல்படுத்தப்படும் அடல் புதிய இந்தியா சவால் திட்டத்திற்காக, அடல் கண்டுபிடிப்பு இயக்கம், புதிய கண்டுபிடிப்பாளர்கள் / குறு, சிறு, நடுத்தரத் தொழில்முனைவோர் / எழுமின் ஆர்வலர்கள் மூலம் சந்தைப்படுத்துவதற்கு ஏற்ற பொருட்கள் வடிவமைக்கப்படவுள்ளது. பருவநிலைக்கு உகந்த நவீன வேளாண்மை, நவீனப் போக்குவரத்துச் சாதனங்கள், வாகனப் பராமரிப்பு, கழிவு மேலாண்மை போன்ற தேர்ந்தெடுக்கப்பட்ட 17 பிரிவுகளில் வெட்டு விளிம்புத் தொழில்நுட்பம் அல்லது முன்மாதிரி தொழில்நுட்பத்தைப் பயன்படுத்திக் கண்டுபிடிப்புகளை மேற்கொள்ள வேண்டும்.
திறமையுள்ள, ஆர்வமுள்ள மற்றும் உற்பத்திக்கு ஏற்ற தொழில்நுட்பத் தகுதியுடைய விண்ணப்பதாரர்களுக்கு ஒரு கோடி ரூபாய் வரை நிதியுதவி வழங்கப்படும். மேலும், வழிகாட்டுதல் உள்ளிட்ட பல்வேறு நிலைகளில் வணிகமயமாக்கலுக்குத் தேவைப்படும் ஆதரவுகளை வழங்குவதுடன், உற்பத்திப் பொருளுக்கான சந்தை வாய்ப்புகளை அதிகப்படுத்துவதற்கும் உதவி செய்யப்படும்.
இதற்கென அடல் கண்டுபிடிப்பு இயக்கத்தின் கீழ், நித்தி ஆயோக் அமைப்பு, அடல் புதிய இந்தியா சவால் என்ற திட்டத்தை 2018 ஏப்ரல் 26 வியாழனன்று தொடங்குகிறது. இந்த நிகழ்ச்சியில் நித்தி ஆயோக் துணைத்தலைவர் , திரு. ராஜீவ் குமார், மத்தியச் சாலைப்போக்குவரத்து மற்றும் நெடுஞ்சாலை, கப்பல் மற்றும் நீர்வளம், நதிகள் மேம்பாடு மற்றும் கங்கைப் புனரமைப்புத் துறை அமைச்சர் திரு. நிதின் கட்கரி, மத்திய வேளாண் மற்றும் விவசாயிகள் நலத்துறை அமைச்சர் திரு. ராதா மோகன் சிங், மத்திய வீட்டுவசதி மற்றும் நகர்ப்புற விவகாரங்கள் துறை  இணையமைச்சர் திரு. ஹர்தீப்சிங் புரி, மத்தியக் குடிநீர் மற்றும் துப்புரவுத்துறை இணையமைச்சர் திரு எஸ் எஸ் அலுவாலியா, நித்தி ஆயோக் அமைப்பின் தலைமைச் செயல் அதிகாரி திரு. அமிதாப் காந்த், அடல் கண்டுபிடிப்பு இயக்கத்தின் இயக்குநர் திரு. ராமநாதன் ரமணன் உள்ளிட்டோர் இந்த நிகழ்ச்சியில் பங்கேற்கவுள்ளனர்.
(Visitor Counter : 159
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மின்சார வாகனங்களுக்கான மின்னேற்ற நிலையங்களின் பாதுகாப்பு
பிற தொழில்நுட்ப பயன்பாடுகள் மற்றும் சாதனங்களைப் போலவே, மின்சார வாகனங்களுக்கான மின்னேற்ற நிலையங்களும், இணைய தள தாக்குதல் தொடர்பான சம்பவங்களின் மூலம் பாதிக்கப்படக் கூடியவையாகும். இந்தியாவில் இணையதள தாக்குதல் சம்பவங்களை கண்காணித்து தடுப்பதற்கான அமைப்பான இந்திய கணினி அவசர நடவடிக்கைக் குழு,  மின்சார வாகன மின்னேற்ற  நிலையங்கள் தொடர்பான தயாரிப்புகள் மற்றும் செயலிகளும் இணைய தள தாக்குதல்களால் பாதிக்கப்படக்கூடும் என்று கூறி முன்னெச்சரிக்கை நடவடிக்கைகளை பரிந்துரை செய்துள்ளது.
இணைய தள தாக்குதல் அச்சுறுத்தல் தொடர்பாக அரசு விழிப்புணர்வுடன் இருப்பதுடன், அவற்றை தடுக்க உரிய நடவடிக்கைகளை எடுத்து வருகிறது. சிஇஆர்டி-இன், குழு இணைய தள நெருக்கடி மேலாண்மைத் திட்டத்தை வகுத்து அதை அனைத்து அமைச்சகங்கள் மற்றும் துறைகள் பயன்படுத்த வகை செய்துள்ளது.
சிஇஆர்டி-இன் குழு வழங்கியுள்ள தகவலின் அடிப்படையில், 2022-ம் ஆண்டில் இணைய தாக்குதல் தொடர்பாக 13,91,457 சம்பவங்கள் பதிவிடப்பட்டுள்ளன.
இந்தத் தகவலை மக்களவையில் எழுத்துப்பூர்வமாக அளித்த பதிலில் மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி தெரிவித்துள்ளார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கார்களில் ஆறு காற்றுப்பைகளைப் பொருத்துவதற்கான ஆலோசனை
கார்களில் பயணம் செய்வோரின் பாதுகாப்பை அதிகரிக்க கார்களுக்குள் காற்றுப் பைகள் பொறுத்தப்படுவது குறித்து மத்திய சாலைப்போக்குவரத்து மற்றும் நெடுஞ்சாலைகள் அமைச்சகம் அவ்வப்போது விதிமுறைகளை உருவாக்கி வருகிறது. தற்போதுள்ள மாடல்களில் இவற்றைப் பொறுத்துவதற்கான
கால வரம்பு 2021 டிசம்பர் 31 என நிர்ணயிக்கப்பட்டிருந்தது.
ஆனால் கொவிட்-19 பெருந்தொற்று காரணமாக இந்தக் காலவரம்பை சாலைப் போக்குவரத்து மற்றும் நெடுஞ்சாலைகள் துறை நீட்டித்துள்ளது. 2022, ஜனவரி 14 அன்று வெளியிடப்பட்ட சட்டரீதியான பொது விதிகள் 16 இ-ன்படி 2022 அக்டோபர் 1 க்குப் பிறகு தயாரிக்கப்படும் எம்1 வகையிலான வாகனங்கள் குறித்த விதிகள் அதில் இடம்பெற்றுள்ளன.
இத்தகைய கார்களில் முன்பக்கம் ஓட்டுநர் மற்றும் அவருக்கு அருகில் உள்ள பயணி ஆகியோருக்கு 2 காற்றுப்பைகளும் காரின் நடுப்பகுதியின் இரண்டு ஓரங்களிலும் பின்பகுதியின் இரண்டு ஓரங்களிலும் என நான்கு காற்றுப் பைகளும் பொருத்தப்பட வேண்டும். இந்த விதிமுறைகள் குறித்து கருத்துக்கள் மற்றும் ஆட்சேபங்களை சம்பந்தப்பட்ட அனைவரிடமிருந்தும் 30 நாட்களுக்குள் கோரப்பட்டுள்ளது.
மக்களவையில் இன்று கேள்வி ஒன்றுக்கு எழுத்து மூலம் அளித்த பதிலில் மத்திய சாலைப்போக்குவரத்து மற்றும் நெடுஞ்சாலைகள் துறை அமைச்சர் திரு நிதின் கட்காரி இந்தத் தகவலை தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1795119